Марио Флориан
Погребение на парий

Превод от испански: Александър Муратов, Атанас Далчев, 1968

chitanka.info

Умре ли, боже мой, андински[1] парий

(скитник сляп без дом, без светлина, без нищо свое,

на пътищата прашни вечен жител, тръгнал

да търси упорито милостиня

за своя глад зловещ); умре ли,

без да съзнава,

за него няма поплак,

ни свещ, ни гроб дълбок,

ни даже погребение…

Кондорите, в жалейка,

единодушно му изтръгват

очите като на животно и плътта му —

плът на говедо мършаво и пуздраво[2] влечуго

един през друг със остра човка гълтат…

Остават после да белеят

във някое пустинно чуждо място —

наглед тревясало, наглед спокойно,

сирашките останки на печалните му кости!

[1] андински — който е „от региона на Андите“ — Б.р. ↑

[2] пуздраво — лишено от тлъстина, мършаво — Б.р. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.